48
1 Tonghma Elijah tah hmai bangla a thoeng, A olthui khaw hmaithoi bangla tak.
2 Amih soah khokhanah a pai sak tih, a kohlopnah loh amih a hlangmi a muei sak.
3 Boeipa ol rhangneh vaan khaw a biing tih, a rhaepthum la hmai a tlak sak.
4 Elijah nang tah na khuet tangkik, Na khoboe te khobae rhambae pawn ni. U kah thangpomnah longnim nang kah te a tluk.
5 Nang loh rhok te dueknah lamkah khaw, Saelkhui lamkh khaw, Khohni kah olka rhangneh na thoh coeng.
6 Manghai rhoek te cungkunah khuila na tueih tih, Mingthang hlang khaw a thingkong dongah na duek sak.
7 Sinai kah a honah neh Horeb kah, Tawnloh laitloeknah khaw na yaak.
8 Pilnam tholh thungnah aka khueh manghai hoek, nang aka pang ham tonghma rhoek khaw na koelh.
9 Nang tah hmai humhae neh, hmai marhang leng loh n'loh coeng.
10 A tue a pha vaengah thintoek thinsa neh, Pathen kah kosi aka paa sak hamla, A napa rhoek kah thinko te a ca rhoek taengah mael sak ham Jakob koca te thoh sak ham m'hmoel te a daek coeng.
11 Nang aka hmuh tih lungnah neh, aka thoeihcam rhoek tah a yoethen uh. Te dongah rhep ka hing uh van pawn ni.
12 Elijah te hmumha loh a cun vaengah, Elisha tah a mueihla neh baetawt, Miknoek khaw rhaepnit la muep a saii, a ka dongkah khobaerhambae la thoeng. Amah tue vaengah tah ukkung hmaiah khaw thuen pawt tih, u long khaw anih te hnaep thai tlaih moenih.
13 Anih ham tah a kuel a ka khaw om pawh, a duek phoeiah pataeng a rhok te tonghma pueng.
14 A hing vaengah kopoek rhai a saii tih A dueknah dongah khaw a khoboe te kopoek rhai la om.
15 Te lallah pataeng pilnam he yut pawt tih, a tholhnah te hnawt uh pawh. Amih te a khohmuen lamloh kutbuem la a poelyoe tih, diklai pum ah a thaek a yaak uh lalah khaw. Pilnam te hlangmi a yool bueng a paih uh tih, Daivi imkhui lamkah ukkung bueng te dawk om.
16 Hlangvang loh a thuem tah a saii, Tedae a tloe rhoek tah ta-aep, ta-aep tholh uh.
17 Hezekiah lo a khopuei te a cak sak tih, A tlaklung ah tui a loei. Lungpang khaw thicung neh a vueh tih, Tui hamla tui-im a saii.
18 Anih tue ah Sennakherib loh ram a muk pah, Te dongah rhalkap a tueih tih nong uh. A kuthluem neh Zion a tlai thil tih, a mangkhaknah neh hoem muep a sat.
19 Te dongah Israel tah a thinko tuen tih a kut thuen, Te vaengah huta bungltloh bangla kopang uh.
20 Tedae amih tah rhennah aka khueh Boeipa ni a khue uh Boeipa taengah ni a kut te a phuel uh. A Cim Pathen loh amih ol te vaan lamkah a yaak, Te dongah Isiah rhangneh amih te a loeih sak.
21 Boeipa loh Assyria kah rhaehhmuen te a tloek tih, A puencawn loh a mih te boeih a khoe.
22 Hezekiah loh Boeipa loh a ngaih te a saii tih, A napa David kah khosing te a cak la a khoem. Amah te a mangthuinah dongah uepomnah neh, a tanglue la aka om Isaiah loh rhep a uen coeng.
23 Isaiah tue vaengah khomik khaw a hnuk la mael, te dongah manghai kah a hinglung khaw a tom pah.
24 Mueihla thincaknah rhangneh hmailong khaw a hmuh tih, Zion kah rhungrhahnah te khaw koep a hloep.
25 A bawtnah tue mebang a thoeng ham khaw a phoe tih, Olhueng khaw a phoe hlanah boeih a thui.