KORIN CAPAT
A Pacuek Nah
(First Letter to the Corinthians)
Korin Capat (A Pacuek) Kawng
Hekah capat he Korin capat a pacuek n'ti mai cakhaw a pacuek taktak mai pawt coi ni. Hlavai ah ca kan pat bal lah ko a ti (5.9) om. Korin Khrihca rhoek long khaw Paul taengla ca a pat uh (7.1) dongah tekah oldawtnah te he kah capat neh koep a hlat pah la om.
Korin khopuei he Greece tuithim kah tupuei lamkai ah olpuei la om van. Paul loh amah kah bibinah he Judah rhoekkah tingtunnah hmuen lamloh a tong tih Gentiles rhoek taengla cet. (Cael 18.1—17). A yet ngai tah khodaeng ca rhoek loh olthangthen a doe (1 Korin 1.26—29), tedae hlanglen kuirhang khaw om van bal. (11.18-21), te khuiah rom kho kah kuirang khaw om (Romans 16.23). Paul he Korin kho ah a om vaengah a vawtthaih nawn neh Pathen bi a bi (Cael 18.3; 1Korin 4.12; 9.1—18).
Khrihca khuiah olpungnah aka om te Paul a pael ki tih a hlat (1.10—-4.21). Khat neh voemtoeinah khosaknah kawng a thui (5.1—-6.20). Imkhui kho yuloh vasak kawng (7.1—40) neh mueirhol buh (8.1—13) kawng a tui. Pathen te a longim a thuem la bawk a ngoenah kawng a thui bal (10.1—-14.40). Dueknah aka ta kung Pathen dongah tangnah a cak la khueh ham a thui. (15.1—58). Paul loh lungnah kawng tingtoenglung hlohlai lung neh detdet a hlai tih a tingtoeng bal (Chapter 13.4,5,6—8).
Hekah cabu he AD 56 tluk vaengah a tael. Te vaengah Paul te Ephesus kho om (16.8).
Sawt Yoeinah
Paul kuttuknah neh thangthuinah (1.1—9)
Thinat ko at la omnah a ngoe (1.10—-4.21)
Khat neh khat laklo kah a lolhnah (5.1—-7.40)
Pathen hinyahnah kawng (8.1—-11.1)
Bawknah neh hlangboel khosaknah (11.2—-14.40)
Khrih loh dueknah a ta (15.1—58)
Khodaeng ham bomnah (16.1—4)
Paul Yincaehnah (16.5—12)
Phihnah olrho (16.13—24)
1
Uemnah Ol
1 Pathen kah kongaih rhangneh Jesuh Khrih kah caeltueih la a khue Paul neh manuca Sosthenes loh, 2 +Kawrin ah aka om tih Khrih Jesuh ah a ciim, hlangcim la a khue neh hmuen takuem ah mamih Boeipa Jesuh Khrih ming aka khue Pathen kah hlangboel taengah kan yaak sak. Boeipa tah amih neh mamih kah Boeipa ni. 3 A pa Pathen neh Boeipa Jesuh Khrih taeng lamkah lungvatnah neh ngaimongnah nangmih taengah om saeh.
Lungvatnah Ol
4 Khrih Jesuh ah nangmih te Pathen kah lungvatnah m'paek dongah nangmih ham khaw ka Pathen te ka uem yoeyah. 5 A cungkuem dongah amah lamloh olka cungkuem nen khaw, mingnah cungkuem nen khaw na boei uh. 6 Khrih kah laipai tah nangmih ah cak pataeng coeng. 7 Te dongah mamih Boeipa Jesuh Khrih kah a pumphoenah aka lamtawn nangmih te kutdoe khat khaw na hlavawt uh moenih. 8 Nangmih khaw mamih Boeipa Jesuh Khrih kah khohnin ah a bawt due amah loh cibit la n'cak sak bitni. 9 Uepom Pathen amah loh a capa Jesuh Khrih, mamih boeipa kah rhoinaengnah khuila ng'khue.
Kawrin kah Paekboenah
10 Manuca rhoek amah la boeih na thui ham te mamih boeipa Jesuh Khrih ming neh nangmih te kan hloep coeng. Te daengah ni nangmih khuiah paekboenah om pawt vetih kodok neh lungbuei khaw amah la, poeknah khaw amah la na om uh eh. 11 Ka manuca rhoek , nangmih ah tohhaemnah om tila Khaloe rhoek loh kai taengah nangmih kawng a thuicaih. 12 +Te dongah hekah he ka thui. Nangmih ah khat rhip loh , “Kai tah Paul kah ni, Kai tah Apollo kah, Kai tah Kephas kah, kai tah Khrih kah,” na ti uh.
13 Khrih loh a paekboe a? Nangmih ham Paul te a tai pawn pawt nim? Paul ming ah khaw na nuem uh a? 14 +Krispu neh Kaiyu bueng mueh atah nangmih kan nuem pawt te Pathen ni ka uem. 15 Te daengah ni kai ming neh nuem uh tila pakhat long khaw a thui pawt eh. 16 +Tahae ah Stephen cako tah ka nuem van tangloeng. Te phoeiah a tloe pakhat khaw ka nuem nim ka ming pawh. 17 Aka nuem ham pawt tih olthangthen phong ham ni Khrih loh kai n'tueih. Calthai cueihnah nen moenih ta. Te daengah man Khrih kah thinglam tah a tlongtlai pawt ve.
Khrih Pathen kah Thaomnah neh Cueihnah
18 Thinglam olthang tah aka poci rhoek ham angnah la om dae mamih a khang rhoek ham tah Pathen kah thaomnah la om. 19 +A daek coeng dongah, aka cueih rhoek kah cueihnah te ka poci sak vetih lungming rhoek kah yakmingnah te ka hnawt ni. 20 +Menim aka cueih? Menim cadaek? Ta kumhal kah oelhkung tah menim? Diklai kah cueihnah he Pathen loh a dap sak pawt nim? 21 Pathen kah cueihnah neh ana khueh parhi te Diklai loh Pathen te cueihnah neh ana ming moenih. Pathen long tah olhoe kah angnah lamloh aka tangnah rhoek te khang ham a lungtlun. 22 Te dongah Judah rhoek loh miknoek a bih uh tih Greek rhoek loh cueihnah a toem uh. 23 A tai tangtae Khrih kawng he ka hoe uh dae Judah hlangvang ham thangkui neh namtom ham angnah la om. 24 Tedae amih a khue tangtae Judah rhoek ham neh, Greek rhoek ham khaw Khrih he Pathen kah thaomnah neh Pathen kah cueihnah la om. 25 Pathen kah ang tah hlang kah a cueih la om tih Pathen kah tattloel tah hlang kah thaomnah lakah a thaom ngai.
Boeipa Bueng ah Pomsangnah
26 Te dongah, manuca rhoek, nangmih n'khuenah te pumsa ah tah muep cueih pawh. Thaom yet pawh, hlangtang khaw yet pawh tila na ming uh. 27 Tedae Diklai kah aka ang rhoek te Pathen loh a tuek daengah man aka cueih rhoek te yah a poh sak ve. Diklai kah tattloel rhoek te a tuek daengah man thaom rhoek te Pathen loh yah a poh sak ve. 28 Diklai kah mathoe rhoek neh a hnaelcoe rhoek te Pathen loh a tuek. Aka khueh te hmil hamla aka khueh pawt te a tuek. 29 Te dongah pumsa boeih loh Pathen hmaiah pomsang uh boel saeh. 30 Tedae amah lamkah nen ni Khrih Jesuh ah na om uh. Anih tah mamih ham Pathen taengkah cueihnah, duengnah, cimcaihnah neh tlannah lam khaw om. 31 +Te dongah a daek vanbangla, aka pomsang long tah Boeipa ah pomsang saeh.
+ 1:2 Clt 18. 1. + 1:12 Clt 18. 24. + 1:14 Clt 18. 8; Clt 19. 29; Rom 16. 23. + 1:16 1Ko 16. 15. + 1:19 Isa 29. 14. + 1:20 Job 12. 17; Isa 19. 12; 33. 18; Isa 44. 25. + 1:31 Jer 9. 24.