14
1 A hmuilai aka vikvawk soeh pawt tih, tholhnah dongah yut-loeihnah yok pawt ham aka ngaih tah a yoethen.
2 A thinko loh amah aka boe sak pawt tih, a ngaiuepnah dongah tha aka thae pawt tah a yoethen.
Khuehtawn Hnonah Kawng
3 Boeinah he khaw kopoek aka talh hlang ham a rhoep moenih, moeithae loh khuehtawn balae a ti nah eh?
4 Amah a huek uh te khaw hlang ham ni a tung pah, te dongah anih kah koerhang te pang a bok nah ni.
5 Amah ham pataeng a hnaih atah, u lae anih taengah moei aka hoeih eh? Boei sitoe cakhaw a kohoe hae mahpawh.
6 Amah taengah moei aka thae lakah aka thae he a om moenih, he tah amah kah moeithaenah sokah dantatnah pawn ni.
7 A then a saii takuem ah boethae khaw tuek a nuen pah, a bawt ah tah a moeithae te ni khoeng a yan.
8 Moeithae he hlang thae rhoe ni, voelh hoi uh tih pilnam te a hnoel a rhoeng.
9 Halhka ka a mik tah a maeh ham soah a ngaikhuek ti pawh, Te dongah halka long he hinglu ni a rhae sak.
10 Moeithae loh a buh khaw a hnaih dongah a caboeih khaw kaksap la a khueh.
11 Ka ca, na coengnah tarhing he hnothen neh phaep uh, Boeipa taengah nawnnah te khaw a koihnilh la pae.
12 Dueknah he tah a koe moenih nih tila poek. Te dongah Saelkhui kah kah oltloeknah khaw n'tueng hlan.
13 Na duek hlanah na paya ham a then saii pah, kut yueng lamtah na coeng thai khuiah anih te doedan lah.
14 Hnin at kah kohoenah dongah namah poeih uh boeh, boethen la doe na ngaih kah buhham te khaw hlong boeh.
15 Na thakthae kah a thaihtae te hlang tloe ham caeh tak hae mahpawt nim? Te dongah thakthae neh na vawtthaih dueng khaw Taelcung neh tael uh thae hae ni ta.
16 Pae lamtah, lo lamtah na pum khaw dom mai dae Saelkhui ah pangdoknah pakhat long khaw a hmuh moenih.
17 Mulhing boeih he himbai rhuem bangla om coeng, a rhuem lamkah oltloeknah long nah, “Na duek kuekluek ni” a ti.
18 Thing phung dongkah a hnah a bu bangla a hlip loh a tloe soah a huep. Te dongah thii neh pumsa kah tiingan la aka om tah pakhat a duek vaengah pakhat tloep thaang.
19 Bibi boeih khaw hmawn vetih aka om ham khaw muei ni, te te aka saii khaw amah te nen te khum ni.
Cueihnah Dongah Omngaihnah
20 Cueinah neh lungming poeknah aka thuep tah a yoethen.
21 Anih long tah a lungbuei khosing neh, a huep kah te khaw a boelh.
22 Cueihnah te sayuep bangla a vai tih, a namtlak ah a mah.
23 Bangbuet longah a dawn tih a thohka ah a hnatun.
24 A im taengah a rhaeh thil tih, a pangbueng dongah hlingcong khak a khing.
25 Cueihnah taengah dap te a tuk, Te dongah impah hmuen khaw a then tloe a dang.
26 A ca rhoek te a hlipkhup ah a khueh tih, a thingbu hmuiah duemdong coeng.
27 Kholing vaengah khaw a khuiah ying tih, thangpomnah lakli ah kho a sak.