6
Manghai Lamloh Mordekai Thangpomnah
1 Te khoyin ah Boeipa loh manghai kah a ihnah te vik a loh pah. Te dongah a cadaek te, “Hnin takuem kah cabu te lo lamtah kai hamla tae lah,” a ti nah. 2 Te vaengah manghai Artaxerxes aka tawt hlueikhu rhoi loh ngawn ham a taeng neh Mordekai kawng a daek te a hm uh. 3 Te dongah manghai loh, “Mordekai he mebang thangpomnah neh hinyahnah lae m'paek coeng,” a ti nah.
4 Manghai loh Mordekai kah lungbuei a cim kawng te a dawt li vaengah Haman khaw vongup ah om. Te dongah manghai loh, “Vongup ah ulae aka om,” a ti nah. Te vaengah Haman te cet tih Mordekai kui-ok sak ham kui-ok rhui a sui te thui pah hamla cai.
5 A sal loh manghai te, “Vongup ah Haman pai ke,” a ti nah hatah
manghai loh, “Anih te khue lah,” a ti nah.
6 Te phoeiah manghai loh Haman te, “Thangpom ham ka ngaih hlang ham te metlam ka saii eh,” a ti nah.
Te vaengah Haman loh amah te, “Manghai loh kai lakah u lae a thangpom pueng eh?” a ti.
7 Te dongah manghai te, “Manghai loh thangpom a ngaih hlang ham tah, 8 manghai kah sal rhoek loh himai bol a then, manghai kah a bai van te khuen pah saeh, manghai kah a ngolnah marhang dongah te lo saeh. 9 Te te manghai loh a thangpom a paya rhoek taengla pae saeh. Himbai khaw manghai loh a lungnah hlang te bai sak saeh lamtah anih te marhang dongah ngol sak saeh. Khopuei toltung ah doek saeh lamtah, ‘Manghai loh a thangpom boeih taengah tah he tlam eh saii pai saeh,’ tila pang saeh,” a ti nah.
10 Te dongah manghai loh Haman te, “Poeknah a thenkoek la na khueh coeng te. Na thui bangla vongup ah bi aka bi Judah hoel Mordekai ham saii pah,” a ti nah.
11 Te dongah Haman loh himbai neh marhang te loh. Himabi te Mordekai a bai sak tih khopuei toltung ah a ngol sak. Te phoeiah, “Manghai loh thangpom ham a ngaih boeih ham tah he tlam he saii pai saeh,” tila pang.
12 Te phoeiah Mordekai te vongup la koep mael. Tedae Haman tah amah im la koe mael tih a rhungrhah neh a lu a muei. 13 Metla a cugku te khaw Haman loh a yuu Zosara neh a hui rhoek taengah a thui.
A hui rhoek neh a yuu loh amah te, “Mordekai he Judah hlang koinih a mikhmuh ah na yawk pawn ni. Rhep rhoe na cungku ni. Namah na tungaep tloel ni, aka hing Pathen loh anih a om puei,” a ti nah.
Esther kah Buhkoknah neh Haman
14 A thui uh li vaengah hlueikhu boei ha pai tih Haman te Esther kah a saii bohkoknah la tlek a khuen.