33
1 Boeipa aka rhih te a thae loh a tlak thil mahpawh, Noemcainah khuiah om mai cakhaw koep koep a hlawt ni.
2 Hlang cueih loh olkhueng a thinah moenih, Tedae hlangthai palat tah hlipuei khuikah lawng bangla om.
3 Aka khuel hlang tah olkhueng dongah pangtung ni, Te bang hlang loh olkhueng neh Pathen olrho te hmaih a khueh.
4 Na thui ham rhoekbah lamtah hnatun ham khaw cet, Na cangnah te tarhit lamtah olannah khaw khueh.
5 Hlang ang kah thinko tah leng kho banghui ni, a poeknah tah hmueicung bangla tinghil.
6 Paya saipat khaw marhang tal banghui ni, Aka ngol loh bang a tinah pawt akhaw phit mailai.
Hlanghing kah a Langnah
7 Balae tih hnin at lakah hnin at he a olpuei, kum khat khuiah khomik puet a vaengah he.
8 Boeipa kah cueihnah long ni te rhoek te a lang sak, amaih loh khoning neh khotue khaw a hloeh la a hoep.
9 Khohnin a ngen tah a thangpom tih a ciim. a ngen tah omthawt khohnin la a khueh bal.
10 Hlang boeih he diklai lamkah ni a thoeng, Hlanghing tah laipi lamkah ni a suen.
11 Boeipa amah kah mingnah cungkuem neh a soepboe tih a longim khaw hloep a khueh pah.
12 A ngen tah yoethen a paek tih a pacuet, a ngen tah a cim sak tih amah taengla a khueh. Tedae a ngen tah thae a phoei tih a hlak, te vaengah amih kah a hmuen khaw a thoeih pah.
13 Ambop kut dongkah amlai bangla amah kongaih bangla a hlom a bol.
14 A then he a thae neh kingkalh tih hingnah khaw dueknah neh kingkalh. hlang tholh khaw hlangcim neh kingkalh bal.
15 Khohni kah kutngoe ke boeih so lah, a bokbok la ha thoeng tih, Khat neh khat he boeih kingkalh uh.
16 Kai tah ihsap due lamhnuk la ka om coeng misur aka yoep hnukbat cangmoyoep bangla ka om.
17 Tedae Boeipa kah yoethennah rhangneh lamhma la kapai, Te dongah misur ka yoep bangla ka va-am khaw ka than.
18 Kamah bueng ka thakthae pawh tih, Thuituennah aka boeih ham ni tila poek.
19 Kai ol hnatun lah, nangmih pilnam lakli kah hlanglen rhoek, nangmih hlangping mawtkung rhoek, na hna kaeng uh lah.
Khuehtawn
20 Yuu, ca khaw, manuca neh paya akhaw, Na hingkhuiah tah namah soah thaomnah pae boeh. Na kawn te khaw hlang tloe pae mailai boeh, na lubuei na hoi vik vetih koep na hoe ve.
21 Namah na hing tih na hil a om khuiah tah, na hmuen te hlang rhawt sak boeh.
22 Na ca loh nang taengah lamkah a bih lakah, te dongah ca kah kut doe na sawt te then ngai.
23 Na saii boeih dongah a khuetnet la om saeh lamtah nang hinyahnah soah khonuen vaihuk om boel saeh.
24 Na hingnah khohnin a bawtnah tue ah, na dueknah hnin ah mah na rho te tael.
Sal Sawtletnah
25 Kamvuelh, cungcik neh hnopuei he laak hamla om tih, buh, rhilam neh bibi he sal hamla om van.
26 Sal te bi la na tuei daengah duemnah na hmuh eh, a kut a hoeng la na khueh koinih yalponah a tlap ni.
27 Hamkun neh kamrhui loh rhawn a koisu bangla, hloong neh phaepnah he sal thae rhoek ham om coeng.
28 Anih te bi la tueih, te daengah ni a palyal pawt eh,
29 Palyalnah long he hnothae ni muep a cang sak.
30 Anih te bibi la khueh, amah neh a naai uh la om saeh, Tedae a ngai pawt oeh atah hloong neh rhap khoh. U ca khaw hnorhih aih la khueh boeh, u ca khaw a lolh la saii boeh.
31 Sal khueh duen te namah pum bangla lungnah anih te thii nen ni na lai. Sal na khueh duen te na manuca bangla so, na hingnah na ngoe bangla anih khaw ngoe ni. Anih te a tloh la na phaep koinih, Vik yong vetih namah n'yong tak ni. Te vaengah anih tlap ham te me long lae na caeh e?