5
1 Cueihnah tah Pathen kah olpaek cabu la om, te olkhueng tah a yoeyah la cak. Cueihnah te khak aka tu tah hing vetih, aka hnawt hlang tah duek ni. 2 Jakob aw, mael lamtah cueinah te lo laeh, a vangnah khosae dongah pongpa laeh. 3 Na thangpomnah te a tloe taengah pae boeh, na banhmannah khaw kholong pilnam pae boeh. 4 Israel aw, mamih tah n'yoethen uh, Pathen kah kolonah khaw m'ming uh. 5 Ka pilnam aw, na thahlue sak uh, amah Israel ming tah a khuui la om coeng. 6 Te tah pocinah ham moenih, nang te namtom taengla n'yoih uh coeng, tedae nang tah na thunkha kut n'tloeng he, na Pathen na veet uh dongah ni. 7 Amah te sungrhai neh Pathen mueh taengah, hmueih na nawn uh tih thin na toek sak uh. 8 Nangmih aka khuen dungyan Pathen na hnilh uh tih, nangmih aka cun Jerusalem te khaw na rhah sak uh. 9 Te dongah Pathen lamkah kosi te nang soah tla. a thui vanbangla, nangmih Zion imben rhoek hnatun lah, Pathen loh mamih soah kothaenah a len a tlak sak coeng. 10 Ka capa ka canu rhoek kah vangsawn khaw ka hmuh coeng, Tetah amih soah a yoeyah la om coeng. 11 Amih te omngaih ka khut dae ta, rhah neh kothae doela ka tueih mai. 12 Kai soah omngainah om boel saeh, nuhmai neh hnarhah muep yet coeng. 13 A oltloek te poek uh pawt tih, Pathen kah olpaek dongah pongpa uh pawh. A duengnah namtlak a tueng te khaw thuih uh pawh. 14 Zion neh a imben rhoek halo saeh, ka canu neh ka capa rhoek a tuuk te poek, Te te amih soah dungyan la tla coeng. 15 Amih te khohla namtu taengla, ngukngak namtom neh ol aka lang taengla a khuen. amih loh patong khaw hinyah uh paw tih, camoe khaw lungma ti uh pawh. 16 Nuhmai kah a lungnah capa te a khuen pah tih, a canu huta te oiloeng hnarhah la a khueh. 17 Tedae kai tah oe, metlam nang kan bom eh? 18 Amah loh citcai he nang soah a khueh coeng dongah, na thunkha kut lamlong khaw nang te n'khang bitni. 19 Cet laeh ka ca aw cet laeh, kai tah hlang pong la n'khueh oeh coeng. 20 Ka ngaimongnah himbai te ka dul tih, ka huithuinah hamla tlamhni ni ka bai coeng. Ka hing khui dungyan duela ka rhap mai eh. 21 Ka ca aw, rhalthen sak, Pathen te khue, amah loh saithainah neh rhal kut lamkah n'hlawt bitni. 22 Nang khang ham dungyan ngaiuepnah neh, kai ham omngaihnah halo ham khaw, A cim Pathen taengah ngaiuepnah ka khueh. Amah kah rhennah te dungyan khangkung taeng lamloh nang taengla ha pai kuekluek pawn ni. 23 Nangmih te kothae neh rhahnah neh kan tueih, Tedae a yoeyah omngaih kohoe la kai taengah na mael ham Pathen loh m'paek bitni. 24 Nangmih n'tuuk te Zion kah a kaepvai loh a hmuh bangla Pathen kah khangnah khaw na hmuh uh pawn ni. Nangmih taengah thangpomnah a len koek, dungyan rhuepomnah te ha pai bitni. 25 Pathen kah kosi te nang soah a pai vaengah, Ka ca aw thinsennah neh ueh mai dae, Na thunkha loh nang n'poe mai cakhaw, a cungkunah te na hmuh bitni. Te vaengah a rhawn kungla na luei bitni. 26 Ka ca yongdik rhoek tah caehthae longpuei ah cet, amih te boiva bangla rhal loh a tuuk tih a khuen. 27 Ka ca aw na rhal then sak tah Pathen mah khue, nang soah he bang aka pai sak loh nang te m'poek bitni. 28 Pathen taeng lamloh a phaelh na cet tih, Khohmang la na om vanbangla, Amah tlap ham te kocuknah a pueh parha neh mael laeh. 29 Nangmih soah hebang citcai aka pai sakkung loh, Nang khangnah te dungyan omngaihnah he hang khueng bitni. 30 Jerusalem aw na rhalthen sak laeh, na ming aka sui loh nang n'hloep pawn ni. 31 Nang aka phaep tih, na cungku vaengah, aka uem rhoek te khaw poci pawn ni. 32 Na sal rhoek sal la aka tueih khopuei khaw poci vetih, na ca rhoek sal aka doe khopuei rhoek khaw poci ni. 33 Na cungku vaengah a omngaih uh bangla, na rhawp vaengah a ko a hoe bangla amah a cungku vaengah pae uh bitni. 34 A hlangmi a ping dongah a oekhlawnnah te ka loh vetih, a boethae te a nguekcoinah la ka khueh bitni. 35 Kum a sen hlang amih soah dungyan hmaitak tla vetih, a tue a sen hlang te rhaithae nen ni kho a sak eh. 36 Aw Jerusalem khothoeng benla mael lah, Pathen taeng lamloh nang ham aka thoeng, omngaihnah ke so lah. 37 Na ca rhoek a mael ke so lah, amih te na tueih coeng dae ta, Khocuk khotlak lamloh tingtun uh tih, ha mael uh coeng ke. A Cim Koek kah ol bangla, Pathen kah thangpomnah dongah omngaih lah.