PHILIPI
(Letter to the Philippians)
Philipi Capat Kawng
Paul loh hekah ca he thongim ah a tael ( 1.7) tih Philipi hlangboel taengah a pat. Philipi Khrihca rhoek nen khaw thangthuinah dongah pat mueh la pha uh thae (1.5; 4.10-19). Thongim lamloh a loeih atah olthangthen thui ham a ngaiuep (3.17-19). Tedae Paul loh amah kah a dueknah ham kawng khaw a ming. (1.21; 2.17; 3.10).
Philipi khopuei he tah Greek ram tlangpuei ah om tih, Greek rhoek long tah Makedonia a ti uh. Europe ram khuiah tah Paul loh a phanah cuek lah om tih olthangthen a thui nah, hlangboel a tongnah la om (Clt 16). Jesuh loh patang a khang bangla Paul amah khaw patang a khang, hlang boel loh a patang a khang khaw thapaek hloepnah a thui. Te long te Khrih tangnah rhangneh yoethennah a thoeng sak kawng a thui. (1.28-30).
Philipi hlangboel khuiah tuituknah bet aka om tah daemnah aka om thai pawh olkhueng rhuem bangla khosak a ngoe aka ti a om dongah. Olkhueng rhuem la aka cet rhoek tah Paul long tah a tloh la a voek tih ui a ti nah (3.2-11). Paul he thongim ah om dae Khrih a khueh dongah omngaihnah soep a khueh tih Khrihca hlang boel rhoek khaw khueh uh van a ti nah. Hekah capat he tah a.d 61-62 tluk kah Ephesa thongim ah a om vaengah a tael.
Sawt Yoeinah
Kuttuk neh Thangthuinah (1.1-11)
Khosaknah neh hingnah kawng (1.12-30)
Khrih kah kodo thindo (2.1-18)
Paul paya kah olthang kali (2.19-30)
Pathen kah doenah (3.1—4.9)
Philipi taengah omngaihcil (4.10-20)
Hnukkhueng kah olnoi (4.21-23)
1
Uemnah Ol
1 +Jesuh Khrih kah sal rhoi Paul neh Timothy loh Philipi ah aka om hiphoelkung rhoek, tueihyoeih rhoek neh Jesuh Khrih ah hlangcim rhoek boeih taengah kan yaak sak. 2 A pa Pathen neh Boeipa Jesuh Khrih taengkah lungvatnah neh ngaimongnah tah nangmih taengah om saeh.
Uemnah neh Thangthuinah
3 Nangmih kah poekkoepnah cungkuem dongah ka Pathen te ka uem. 4 Kai kah rhenbihnah takuem ah nangmih rhoek boeih ham omngaihnah neh rhenbihnah ka saii taitu he khaw, 5 A tongcuek khohnin lamkah tahae duela olthangthen dongah nangmih kah bulbonah dongah ni. 6 He he boeih ka ngaitang ngawn ta. Te dongah nangmih khuiah bibi then aka tong long tah Jesuh Khrih kah khohnin duela a khah ni ta. 7 Nangmih thinko khuiah ka om dongah nangmih boeih yueng la poek ham he kai ham tah a dueng la om ngawn. Kai kah thongtlak dongah khaw, olthungnah dongah khaw olthangthen kah caksaknah dongah khaw lungvatnah te kai aka bawn puei laboeih na om uh. 8 Kai kah laipai la Pathen om ta. Jesuh Khrih kah kotak dongah nangmih rhoek boeih te bahoeng kan ngaidam. 9 He tla ka thangthui daengah ni nangmih kah lungnah loh mingnah neh hmuhmingnah cungkuem dongah taoe taoe a pungtai pueng eh. 10 Te dongah a tanglue te na soepsoei uh daengah ni Khrih kah khohnin ah tah a cuemhmuet neh a cilrhik la na om uh eh. 11 Pathen kah thangpomnah neh koehnah ham Jesuh Khrih lamkah duengnah thaihtak tah soep coeng.
Olthangthen Lamhma
12 Manuca rhoek, kai taengah taoe aka thoeng olthangthen kah rhoengcawtnah te nangmih ming sak ham ka ngaih coeng. 13 +Te dongah Khrih ham kai kah thongtlak te khoboeiyung boeih neh a tloe boeih ah a pha tih mingpha coeng. 14 Te phoeiah boeipa ah manuca a yet loh kai kah thongtlak te a ngaitang uh. Te dongah sayalh la olka thui ham taoe a ngaingaih uh. 15 Hlangvang loh uethnetnah, tohhaemnah neh om uh ngawn dae hlangvang ngawn tah Khrih kawng te kolonah la a hoe uh. 16 Cungvang ah lungnah lamlong tah olthangthen kah olthungnah ham n'tuek tila a ming uh. 17 Tedae koevoeinah neh Khrih olthang aka doek rhoek tah cuemcaih pawh. Kai kah thongtlak vaengkah phacip phabaem te soehsal ham ni a cai uh. 18 Te phoeikah tah mebang nim? Mueituengnah mailai nen khaw oltak nen khaw a longim boeih neh Khrih kawng doek mai cakhaw hekah ham he ka omngaih tih koep ka omngaih pueng ni. 19 He tah nangmih kah rhenbihnah neh Jesuh Khrih Mueihla kah bomnah lamloh kai ham khangnah la poeh ni tila ka ming. 20 Ka rhingoelnah neh ngaiuepnah vanbangla yah ka pok mahpawh. Tedae sayalhnah cungkuem neh hingnah lamlong khaw, dueknah lamlong khaw a yoeyah la ka pum dongah Khrih a oep van pawn ni.
Khrih ah Hingnah
21 Kai ham tah ka hing khaw Khrih tih ka duek te khaw ka hoeikhangnah ni. 22 Tedae pumsa ah hing ham akhaw te tah kai ham bibi kah a thaih la om tih ka tuek ham te ka ming pawh. 23 Te dongah voeivang lamloh n'nan. Ka bal ham neh Khrih taengah om ham te hoehhamnah ka khueh te muep then ngai. 24 Tedae pumsa ah om he nangmih ham tangkik ni. 25 Te dongah ka pangtung he ka ming daengah ni ka rhaehrhong vetih nangmih boeih te namamih kah rhoengcawtnah neh tangnah dongkah omngaihnah dongah ka nguel eh. 26 Te daengah ni nangmih kah thangpomnah loh kai dongkah neh kai lamloh nangmih taengah mikhmuh la Khrih Jesuh dongah a pungtai eh. 27 Khrih olthangthen kah a tingtawk la dawk hing uh. Te daengah ni ka pawk tih nangmih kan hmuh vaengah khaw, lakhla vaengah khaw, nangmih kawng te ka yaak eh. Mueihla pakhat dongah na pai uh tih, olthangthen kah tangnah dongah pakhat la hinglu na cut uh te ta. 28 Te phoeiah boekoek rhoek kongah a hong nen khaw hlawt let uh boeh. Te tah amih ham pocinah dongah mingphanah ni. Tedae nangmih ham tah khangnah la om. He tah Pathen taeng lamkah ni. 29 Nangmih taengah Khrih yueng la m'paek coeng. Amah dongah aka tangnah ham bueng pawt tih amah yueng la aka patang taengah khaw a paek. 30 +Kai dongah thingthuelnah aka khueh rhoek te amah la na hmuh uh tih ka khuikah te na yaak uh coeng.
+ 1:1 Clt 16. 12. + 1:13 Clt 28. 30. + 1:30 Clt 16. 19-40.