9
Yuu Kawng neh Thuituennah
1 Na rhang dongkah na yuu te khaw ngaihoih boeh, namah kah nganboh la boethae te n'cang puei ve.
2 Hu tang dongah khaw na pum pae aih boeh, na thadueng nah han suntlae ve ne.
3 Yalpo nu taengah khaw rhep cet boeh ne, anih khaw hlaeh dongah na cungku ve.
4 Laa sa nu nen khaw omthen rhoi boeh, a thailatnah lo nang te n'tu ve.
5 Oila nu khaw rhap so aih boeh, na paloe vetih anih ham te lai na hmuh ve.
6 Pumyoi taengah na pum te pae boeh, na koerhang te boeih na hlong lah ve.
7 Khopuei longpuei ah a hnukhmai la mael boeh, khosoek vang khuiah khaw dongpoeng boeh.
8 Na mik te aka phuekhlak nu taeng lamloh hoi lamtah, hlang taengkah sawthennah dongah mik-e boeh. Huta sakthen loh muep a yoek uh coeng tih, a lungduek loh hmai bangla a kolh uh coeng.
9 Hlang yuu taengah khaw buh va loeng boeh, Yu kungah khaw anih taengah nul boeh. Na thinko te anih taengla hoi uh vetih, thii loh pocinah khui la n'doek ve.
10 Paya rhuem rhoek te hnoo boeh, a thai rhoek khaw amih te a tluk moenih. Paya thai he yunoe bangla om tih, a ham daengah ni a naep la na ok thai.
11 Hlang tholh rhoek kah a hoeikhangnah khaw nai boeh, a hmailong metla a om ham khaw na ming moenih.
12 Lailak rhoek kah omthennah dongah khaw moo boeh, a khosaknah boeih te a langya la om hae mahpawh tila poek.
13 Hlang ngawn ham thaomnah aka khueh taenglam loh soei khoem uh te daengah ni dueknah rhihnah loh nang te n'huek pawt eh. Amih te na paan khoem atah a hlonah sai boeh, namah kah na hingnah vik hang rhawt uh ve.
14 Na coeng thai khui boeih neh, na imben te ming ham maetaengah khueh lamtah, hlang cueih neh dawtletnah khueh lah.
15 Na voemtoeinah boeih te pilnam lungming taengah om saeh lamtah Na oltloeknah boeih khaw Khohni kah olkhueng dongah om saeh.
16 Duengnah he na hlaembuh aka vaelpuei rhoihui la, Boeipa rhihnah te na thangpomnah la om saeh.
Ukkung Rhoek
17 Bibi he tah kuthai kah thoemnah aka koeh la om, te dongah pilnam mawtkung longtah a ol te a cueihnah neh cak sak saeh.
18 Ol aka pap te khopuei ah khaw a rhih uh tih, olcal savek la aka om khaw a thinah uh.