2
Pathen taengah Hutnah
1 Ka ca aw, Boeipa te thothueng ham na lo vaengah, namah noemcai hamla rhuengphong dae.
2 Na thinko te a dueng la khueh lamtah cak sak,
3 Amah te kop lamtah nong boeh, te daengah ni hnukhueng khohnin ah na thaihtak eh.
4 Na sokah aka tla sarhui te doe mai ngawn, tlayae tue vaengah khaw thinsen la om mai.
5 Sui khaw hmai neh a noemcai tih, doe koila a hmuh rhoek tah tlayaenah hmai neh a noemcai.
6 Amah te uepnah lamtah amah loh nang n'bom bitni, na longpuei mah a dueng la khueh lamtah amah te ngaiuep.
7 Boeipa aka rhih tih a rhennah aka rhing nang tah, phael boeh ne, na cungku tarha ve.
8 Boeipa aka rhih tih hno then aka ngaiuep nang tah, na kutdoe khaw hma mahpawh.
9 Boeipa aka rhih tih hnothen aka ngaiuep nang tah, omngaihnah neh sitlohnah khaw kuei ni.
10 Yankah rhuirhong te poek lamtah so lah, Boeipa dongah aka pangtung hlang he a ngaihlih bal nim? Boeipa rhihnah dongah aka tuem uh te a voeih bal nim? Amah aka khue te a hnalval nah bal pawn nim?
11 Boeipa tah thinphoei lungvat neh sitlohnah la om tih, tholnah khodawk a ngaih phoeiah, ngaihmang tue vaengah khaw a khang bal.
12 Anunae, rhalyawp thinko neh, yaikawt kut aih, caehlong panit ah aka cet hlangtholh aih te.
13 Anunae ko aka bawt tih pangtungnah aka khueh pawt aih te, Te dongah amih te hlipyingnah khueh mah pawh.
14 Anunae, nangmih yaknganah aka khueh pawt rhoek aih, Boeipa kah cawhnah a pai vaengah metlam na ti eh?
15 Boeipa aka rhih rhoek long tah a ol te a ngai pawt moenih, amah aka lungnah rhoek loh a khosing khaw a tuem.
16 Boeipa aka rhih loh Boeipa kongaih ni a tlap tih, amah aka lungnah hlang tah a olkhueng neh baetawt.
17 Boeipa aka rhih long tah a thinko a rhoekbah tih, a mikhmuh ah amah te kunyun coeng.
18 Boeipa kut dongla tla uh sih lamtah, hlang kut dongah boel saeh. A boeilennah neh a sitlohnah he vanat tih, a ming neh a bibinah khaw vanat la om.