17
1 Boeipa loh hlang hing diklai lamloh a suen tih, amih te diklai la koep a mael sak.
2 Amih te a khohnin khaw rhep a khueh pah coeng, Tedae diklai dongah cungkuem boeih soah saithainah a khueh pah.
3 Amih te a khuiah amah bangla thaomnah a khueh pah tih, amih te amah mueiloh la a suen.
4 Amah loh mulhing boeih kah ko khuiah hlang rhihnah a khueh pah, Ramsa neh vaa soah uknah khaw hlang taengah a paek.
5 Te rhoek loh Boeipa loh yaknganah panga a paek, a parhuknah dongah tah hmatthainah, A parhihnah dongah a thuicaihnah ham mingnah a paek.
6 Hlang taengah boesoepnah, lai neh mik khaw, hna neh poeknah ham lungbuei khaw a paek.
7 Hlang dongah mingnah neh yakmingnah a bae sak tih, a thae neh a then khaw a tueng.
8 Boeipa rhihnah he amah loh hlang thinko ah a khueh pah, A bibi dongkah a khuetnah te khaw hlang a hmuh sak coeng.
9 A mih loh a cuenah dongkah a ming cim te a koeh tih, 10 a bibi aka nguel coeng te khaw phong uh saeh.
11 Amah loh hlang soah mingnah te a up tih, hingnah olkhueng te a yo sak.
12 Amah loh hlang taengah dungyan paipi a sai tih, A taengah a oltloek te a phoe pah.
13 Hlang mik loh Boeipa kah a boeimang thangpomnah a hmuh tih, a hna long khaw thangpomnah ol te a yaak coeng.
14 Hlang taengah, “A thae boeih te ngaithuen,” a ti nah. Te dongah a imben kawng dongah khaw olpaek te rhip a paek.
15 Hlang kah longpuei teh Boeipa taengah phoe yoeyah, te dongah a mikhmuh lamloh thuh uh thai pawh.
16 A camoe lamkah a khoboe rhoe mah a thae la hoi uh coeng, a thiko lungto bangla aka ning te khaw, ngasen lungbuei la a coeng sak uh thai moenih.
17 Amah loh namtom boeih kah ukkung a khueh, Tedae Israel tah Boeipa amah kah hamsum la om.
19 Amih kah bibi te Boeipa mikhmuh ah khomik bangla phaeng tueng. Amih kah khoboe Boeipa mik dongah boeih om.
20 Amih kah boethae boeih te Boeipa hmuh ah a thuh tloel, Te dongah amih kah tholhnah tah Boeipa taengah phoe.
21 Boeipa amah tah a then dongah Amih te metla a suen khaw boeih a ming tih hnawt mahpawh, Voei bal pawt vetih amih te a rhen bal pueng ni.
22 Doedannah aka khueh tah Boeipa taengah, kutbuen kutnoek bangla om tih. A sitloh hlang te tah a mik dongkah thaihthawn la, amah loh loh a khoem a bael ni.
23 Te phoeiah amih te a thoh vetih a thung pueng ni, Te vaengah amih tholhphu te amih lu soah a tloeng pah ni.
24 Te cakhaw aka yut rhoek tah a taengla a mael sak tih, Ngaiuepnah aka bawt rhoek khaw koep a hloep.
Yutnah Ham Khuenah
25 Boeipa taengla mael lamtah na tholhnah te voei laeh, a mikhmuh ah thangthui lamtah na khoboe khaw hlawt laeh,
26 Khohni taengla mael lamtah boethae lamloh mael laeh, Amah loh a tuei te tah thinah saloel laeh.
27 Saelkhui ah u long Khohni koehnah a sak vetih, mulhing rhoek kah a hmuen ah u long a uem eh?
28 Duek lamkah he tah aka om mueh taengkah bangla uemnah he khaw paltham mai ta. Aka hing rhoek long tah Boeipa koehnah khaw a then la a sak.
29 Boeipa kah rhennah neh a taengla aka mael rhoek ham, khodawkngainah he len tangkik rhoe pai.
30 Hlanghing kah a noengnah he a cungkuem moenih, te dongah hlanghing puet aka nguel la om pawh.
31 Khomik lakah balae aka sae bal voel? Te pataeng hmuep pueng ta. Pumsa neh thii aisat he boethae long la a hmil.
32 Boeipa tah vaan sosang kah caempuei rhalboei ni. Tedae hlang hing boeih tah laipi hmaiphu la om.