6
1 Paya te rhal la lat khueh boeh, mingthae he khaw yahpohnah neh yan uh khoeng, Te dongah hlangtholh lai phae khaw te tlam ni a om.
2 Hoehhamnah khuiah khaw khak cungpung boeh, vaito bangla maehpoel la n'sah ve.
3 Na hnah te han luep vetih na thaih te ham phae ve, Te vaengah thing koh bangla nang n'hno hae ve.
4 Boethae kah hoehhamnah aka khueh a phae vetih, amih te a thunkha kah nueihbu la a poeh sak ni.
Paya Tang
5 Ol then loh paya a ping sak tih, lai aka phaih loh boethen a yet sak.
6 Paya he na taengah muep om mai saeh, Tedae thawng khat dongah pakhat ni baerhoep la a om eh.
7 Paya la khueh na ngaih vaengah khaw, nuemnai lamtah khueh amih te cukhat la uepnah boeh.
8 Amih te paya lamkhaw boeih koih uh suidae, na patang tue ah tah nang n'om puei hae mahpawh.
9 Paya khaw thunkha la poeh vetih, tohhaemnah te rhaidaeng la a thui ni.
10 Na caboei aka vael na paya rhoek khaw, na ngaihmang tue vaengah tah pai hae mahpawh.
11 Na khueh na tawn vaengah tah na pum pabae la om vetih na tueiyoeih rhoek soah boei khaw a bi ni.
12 Tedae na tlak vaengah tah, nang taeng lamloh mael uh vetih, nang te n'thuh uh tak ni.
13 Na thunkha rhoek taeng lamloh lakhla khoem uh lamtah, na paya rhoek taengah khaw hueltue la ngaithuen.
14 Paya uepom tah hmuencak kah hlipyingnah la om tih, kawnthen aka hmuh rhoek bangla om.
15 Uepom paya tah a puehsoi la a phu om tih, U long khaw a phu a ting la thui thai mahpawh.
16 Paya he hingnah aka hlawt si la om tih, Boeipa aka rhih long ni te te a hm uh.
17 Boeipa aka rhih long tah paya khaw a then la a hoihaeng, amih vanbangla a imben soah khaw om.
Cueihnah Yoethen
18 Ka ca aw, na camoe lamkah toelnah te tuek lah, na sam a pok vaengah khaw cueihnah na dang pueng ni.
19 Te te lotawn cangtuh bangla ha thoeng tih, cangah tue then a lamtawn. Lo na phoh vaengah kolkalh tah na thakthae dae, a thaih te pahoi na caak pawn ni.
20 Te te bahoeng ngakyal ham khaw om dae, a taengah anglatnah a naeh thai moenih.
21 Te tah lungto aka rhih bangla a noem dongah, phawn a voeih ham te uelh mahpawh.
22 Cueihnah he a ming nen khaw a tluk dongah, muep a doe uh ham khaw sikim uh thai pawh.
23 Ka ca, hnatun lamtah, ka laitloeknah he doe lah, ka cilkhih he khaw hnawt boeh.
24 A khocin dongah na kho te thawt lamtah, a rhawnmoep dongah na rhawn te khueh lah.
25 Na laeng te duen lamtah amah te kawt lah, amah kah pinyennah khuiah khaw omdam boeh.
26 Na hinglu boeih neh amah te paan lah, na thaomnah boeih neh a longpuei te ngaithuen lah.
27 Khe lamtah tlap lah, na hmuhkoi la ha om bitni, amah te na tuuk coeng atah hlah voel boeh.
28 A hnukkhueng ah tah duemnah m'paek vetih, nang ham omngaihnah la poeh ni.
29 A palawm pataeng sui himbai la poeh tih, amah pinyinah khaw daidi haikang la poeh.
30 A rhoeplong tah sui thoeihcamnahnah la om tih, a haikang khaw daidi rhui bangla om.
31 Amah te thangpomnah hnikul la na bai vetih, amah te boeilennah rhuisam la na khuem bitni.
32 Na huem atah, ka ca nang te n'toel vetih, namah hamla na loh atah aka khuel la na om ni.
33 Hnatun hamla na lungnah van atah mingnah na dang vetih,
34 hna na kaeng van atah hlangcueih la na poeh ni.
35 Hingcim dongkah thuingongnah tah hnatun hamla sikim lamtah, hlangcueih kah thuidoeknah loh nang n'rhael boel saeh.
36 Lungming hlang te na hmuh atah yue thoo lamtah lai-om, na khopha te a kuihlak dongah daeptlawt saeh.
37 Boeipa kah olrhi te poek lamtah, a olpaek boeih khaw a tue takuem ah thuep lah. Amah loh na lungbuei kah hmuhmingnah m'paek vetih, cueihnah na hue te khaw m'paek bitni.