35
Olkhueng neh Nawnnah Hmueih
1 Olkhueng aka tuem long nawnnah muep a khueh,
2 Olpaek dongah lu aka thuk loh nawnnah a then a khueh.
3 Rhennah koep aka thung loh cangsawt bangla a nawn.
4 Doedannah khueh tah uemonah hmueih ni a nawn.
5 Halangnah lamloh cue uh he Boepa kolonah la a om. Boethae toengnah he khaw tholh ciimnah la om.
6 Boeipa mikhmuh ah kuttling la pumphoe boeh,
7 Te tla na nawn boeih te olpaek a soepnah ham ni.
8 Hlangdueng kah nawnnah long tah mhueihtuk a men sak, te ni Khohni hmai ah hmuehmuei botui la a pai.
9 Hlangduen kah hmueihnah doe koila om, te tah hnilh uh tlaih mah pawh.
10 Boeipa na bawk vaengah moeihoeih la om, Na kut dongkah thaihcuek te sihnah boeh.
11 Kut doe boeih long he maelhmai a hlampan sak, Parha pakhat te kohoenah ne pae.
12 Amah loh nang m'paek bangla Khohni taengah pae, na noeng thai khuiah khaw na tha huel.
13 Boeipa tah hlang a thuung la om, Te dongah nang a rhaep parhih hil n'thung ni.
Pathen kah Tiktamnah
14 A kavelh te Boeipa taengah nawn boeh, Te bang te Boeipa loh a doe moenih.
15 A huen hno kah hmueih dongah khaw Boeipa tah laitloekkung la om tih, a taengah maelhmai dannah khaw a om moenih.
16 Amah loh khodaeng khaw hlaang mahpawh, aka thae kah thangthuinah khaw hnatun mahpawh.
17 Cadah kah huithuinah khaw hlapham pawt tih, nuhmai lo kosi a sah te khaw a ngai.
18 Anih aka tap rhoek te a cungku hil a rhah bangla
19 Nuhmai kah mikphi he a rhawn kung hil ah long mahpawt nim.
20 Boeipa kongaih la aka pongtho ni a doe vetih, a thangthuinah long khaw khomai so duela a pha eh.
21 Tlayae kah thangthuinah long khomai khaw a muk, a bawtnah a pha hil duem tlai mahpawh.
22 Hlangdueng ham tah a tiktam la a saii tih, Laitloeknah a khueh. Hlangrhal loh a ueh pawt bangla
23 Boeipa he nguelh ngawn mah pawh. Sathueng satlung rhap a phop hil ngawn tah. Namtom taengah tawnlohnah a thuung vetih thinlen rhaengpuei te a phae hil atah.
24 Hlang hing te amaih khoboe tarhing bangla, a poeknah tarhing kah a saii boeih soah khaw a thuung ni.
25 A pilnam kah lai te a tloek pah vetih, amah kah rhennah khuiah amih te omngaih la a khueh ni.
26 Khokang tue vaengkah khotlan khomai bangla A rhennah he tah ngaihmang tue vaengah aka thoeng la om.