30
Camoe Kawng
1 A ca aka lungnah long tah boh yoeyah, tedaengah ni omngaihnah longpuei la mael eh.
2 A ca aka toel hlang tah amah ham hoeikhang, A hmaiben rhoek taengah anih ham thangpom uh ni.
3 A ca aka thuituen long a rhal khaw a thatlaih sak tih, a hui lakliah tangpomnah a dang bal.
4 Amah hnukthoi la amah bang te a khueh coeng dongah, a napa duek dae aka duek pawt bangla om.
5 Amah a hing vaengah omngaihnah a hmuh tih a dueknah hnin ah khaw nguek voel pawh.
6 Anih long tah thunkha taengah tawn aka lo khaw, paya kah boethen aka thuung ham khaw a khueh coeng.
7 A ca aka dom long tah a hma ni a poi rhoeng, a rhah takuem ah thinphatnah ni a yook.
8 Marhang a phaep mueh he a thinthah, ca a toel mueh khaw a thin len.
9 Camoe tuem ngaih khaw namah n'hih vetih, na luem puei cakhaw namah ni n'toeh eh.
10 Anih te nueih puei boeh, anih dongah na kothae ve, A hnukhueng ah tah na no ni rhueng hae eh.
11 A noe vaengah yalpo la khueh aih boeh, a tholhdalh te khaw hnoelrhoeng boeh.
12 A noe vaengah a lu buluk sak lamtah, a camoe vaengah a nam ah khaw tam. A thinlen vetih na ol ngai pawt ve, te vaengah a hinglu loh na kothaenah ni m'paek eh.
13 Na ca te toel lamtah hnorhih khaw phueih sak, Te daengah ni nang a yadaeng neh nang n'tloelh pawt eh.
14 Boei tih pumsa aka ngoicaem lakah tah, khodaeng dae sading neh pumrho soep he then.
15 Sadingnah neh pumrho soep nah he sui lakah, Bihaam pum he tah taelek mueh boeinah lakah then.
16 Pumrho sadingnah lakah aka then khuehtawn he om pawt tih, Thinko omngaihnah soah kohoenah he a om bal moenih.
17 Dueknah he tah citcai neh hing lakah, Kumhal duemnah he tloh neh ngoicaemnah lakah then.
Buh caak Kawng
18 Ka aka buem soah hnothen n'lung he, hlan dongah buh an n'nawn banghui la om.
19 Mueirhol taengah a nawn te balam nim? Ca thai pawt tih a him thai hae moenih, Pathen kah dantat rhoek khaw amah te tlam ni a om.
20 A mik loh a hmuh vaengah a huei te, tildit rhoek loh hula a kop vaengkah a huei banghui pawn ni.
21 Kothaenah dongah na pum khaw voei aih boeh, na hilawtkuelh lamkhaw na ngaihmang boeh.
22 Thinko omngaihnah he amah hingnah la om tih, kohoenah long hlang kah hinglung a sen sak.
23 Na pum dom lamtah, mongnah khueh, kothaenah te namah ne a hla la khueh, Kothaenah loh hlang muep a phae tih, te lamkah te hoeikhangnah a thoeng moenih.
24 Uetnah neh thintoeknah loh hing a toi sak, mawntangnah loh hlang yueya a patong sak.
25 Caboei kungah a kohoe tih aka uem tah, a buh dong lamloh amah hoeikhang van ni.