7
Solomon khaw Hlang malai Ni
1 Kai khaw hlang boeiloeih bangla aka duekkoi lamni ka om. Diklai ca la a hlinsai cuek kah cadil van ni. Te dongah pumsaa la a nu bung khuiah n'hlom.
2 Hla rha khuiah thii neh n'cun tih hlang yuva kah huehuemnah a tii la ka om.
3 Ka thang paek neh rhaengpuei yilh te ka huep tih, ka diklai puei dongah ka yalh. Ka ol lamhma cuek ka rhah ol tih, boeih thuem coeng.
4 Himbai neh n'yol ca tih n'cun.
5 A tongnah a tloe la aka om manghai a om moenih,
6 A cungkuem khosaknah dongah a khui pakhat lamkah ha thoeng tih, longpuei pakhat lam ni a khum.
Solomon loh Cueinah a Hinyahnah
7 Te dongah ka thangthui tih kai he yakmingnah m'paek, Pathen te ka khue tih kai taengla cueihnah loh m'paan.
8 Ngolkhoel neh mancai lakah te te ka ngaih ai, Cueihnah neh ka nueh vaengah khuehtawn khaw a honghi ni.
9 Lungvang phu tlo lakah khaw cueihnah neh tluk pawt tih, cueihnah long tah cak khaw laipi bang lamni a ngai.
10 Cueinah neh sakthen lakah khaw amah te ka ngaih tih vangnah lakah khaw amah te ka coelh ngai.
11 Hno then boeih he amah lamkah ni kai taengla ha pawk, A kut dongkah khuehtawn ka tae lek pawh.
12 A cungkuem dongah ka omngaih he khaw, te rhoek te cueihnah loh a mawt dongah ni.
13 Vuelvaek mueh la ka thuep tih hnaih mueh la ka pak, A khuehtawn te khaw ka phah moenih.
14 Te tah hlanghing ham aka bawt pawh khuehtawn la om, Te aka dang tah Pathen neh paya la om nah a dang, A oluen dong lamloh kutdoe dongkah olpaek ha thoeng.
Solomon loh Cueihnah A Bih
15 Tiktamnah neh cal hamla Pathen loh kai m'pae saeh, Ka dang hno neh a tingtawk la ka poek ham ka khueh. Amah tah cueihnah a hoihaengkung neh Hlangcueih aka toelkung la om.
16 Mamih neh mamih kah olka he a kut dongah om tih, Yakmingnah neh kuthainah bibi boeih khaw.
17 Amah loh aka lolh pawh mingnah aka om te mamih m'paek, Te dongah diklai kah a longim neh hnopai kah tatvuetnah khaw m'ming sak.
18 A tue a tongnah neh a laklung khaw, a bawtnah khaw, buhol a hoinah neh khoning a tho nah khaw,
19 Kum caehnah neh aisi, tlungkawt boeih khaw,
20 Rhamsa kha khosaknah neh kohong suva kah a thin khaw, baelhing soeprhaep neh thingyung rhopa kah a thennah khaw,
21 A huep aka om tih langya la aka phoe khaw a ming coeng,
Cueihnah Omih
22 Cueihnah ham tah a cungkuem aka picai kung loh, Kai n'thuituen coeng.
23 Rhennah, thincaknah, hiluepnah khaw, mongnah, thangpomnah, soepnah khaw, a cungkuem he soepboe thai ham ka yakming coeng. Thaomnah cungkuem, hmuhnah cungkuem neh, mueihla boeih khaw a muk. Te ni mingnah, cimnah neh muelhtuetnah la aka om.
24 Cueihnah tah aka tatthai lakah tatthai ngai, A cim dongah a cungkuem te a yaam tih a yaal thai.
25 Te tah Pathen kah thaomnah a hu la om tih, Tlungthang kah thangpomnah a aa la om bal.
26 A mah tah kumhal kah vangnah aka tueng sak la om tih, Pathen bisai dongah hmaidan cilping la om.
27 Amah pakhat bueng sitoe cakhaw a cungkuem a saii thai Amah bueng om cakhaw a cungkuem a caih sak thai. Cadilcahma boeih te hinglu cimnah a paek tih, Pathen paya neh tonghma la a khueh.
28 Cueihnah neh kho aka sa hlang bangla, Pathen loh bahoeng a lungnah he a om moenih.
29 Amah tah khomik lakah then tih, Aisi tlungkawt lakah khaw oe ngai. A vangnah khaw a oe ngai la tueng.
30 Te te khoyin loh hul mai sitoe cakhaw, cueihnah he boethae loh a poe thai moenih.