45
1 Anih te Pathen neh Pilnam loh a lungnah, Mose aka poek a yoethen.
2 Boeipa loh anih te thangpomnah khuiah hlangcim vanat la a khueh anih te a tanglue sak dongah a thunkha loh a rhih,
3 A ol dongah minoek khaw tlek a saii, Anih te Boeipa loh manghai rhoek hmaiah a thangpom. Boeipa loh anih te pilnam hamla olkhueng a paek, anih taengah a thangpomnah a tueng sak.
4 A uepomnah neh kodonah dongah anih te a poek, hlanghing khuiah anih khoem a coelh.
5 Anih bueng te a ol a yaak sak tih, amah te khomong khomai khuila a khuen, Olkhueng a paek vaengah a hmai neh a hmai hum uh, te ah hingnah neh mingnah olkhueng rhoe pai ni. Te tlam ni Jakob kah paipi te a cangpuei vetih, a oltloeknah te Israel taengah a thuituen eh.
6 Boeipa loh Aaron a pomsang, hlang cim Moses bangla anih tah a manuca pai tih Levi koca khuikah ni.
7 Anih taengah khaw dungyan paipi a sai, anih te pilnam kah khosoih la a khueh. Boeipa loh anih te rhim-om la yoethen a paek tih, a pum dongah thangpomnah himbai a bai sai.
8 Anih te rhuepomnah te a soep a bai sak tih, saithainah miknoek neh a thaphoh.
9 Anih te tale thaih neh a yen tih, sui hlingthung muep a bang pah. A caeh vaengah hlingthung ol lo tih, a cai te bawkim khuiah a yaak uh. Te tah pilnam rhalrhingnah aka pae la om.
10 A cim himbai te sui neh a cangul neh, daidi neh aemkaek kah kutngo neh, Laitloeknah olrhuh neh, Urim neh, Thummim neh
11 Kuthai kah bibi neh a ling la a en tih kutnoek la a tarhit lung vang neh, Lungthen aka saii kah sui rhaiphuel neh, Israel koca te rhip poeknah ca khaw a tarhit.
12 A lupong soah sui rhuisam a khuem tih, “Cimcaihnah” kutha te a khueh pah. A khuetnah kutdoe, bibi a thoemnah la a mik dongah mikcuk la, muep a thoeihcam.
13 Anih hlan ah tebang hnothen a om noek moenih, Rhamvoel hlang khaw a bai sak noek moenih Tedae Aaron koca rhoek neh, a cadil taengah ni a khuui la a khueh.
14 Boeipa kah hmueh te a pum la a phum tih hnin takuem ah hnavoei hnavoei phat a phum.
15 Moses loh anih te a koelh anih te situi cim neh a koelh. Te tah anih ham kumhal kah paipi la om, Vaan a om khuiah tah a cadil rhoek ham kha a om pah. Boeipa ka bibikung la khosoih a bi sak tih, anih ming rhangneh pilnam a yoethen.
16 Mulhing boeih khuiah khaw Boeipa loh anih a coelh, pilnam ham tholh dawthnah aka khueh kung hamla.
17 A olpaek kahw anih taengah ni a paek, saithainah neh, olrhi khaw, laitloeknah khaw. Olphong te Jakob taengah aka cangpuei la, a olkhueng neh Israel mik aka tueng sak hamla.
18 Rhamvoel rhoek loh anih te a uevawt uh khosoek ah anih te a uet uh. Dathan neh Abiram kah a hnukbang rhoek loh Khosi neh thintoeknah khuiah Korah rhoihui long khaw.
19 Boeipa loh a hmuh vaengah a kolo pawh, Te dongah Boeipa kah thingtoek hmailing loh amih te a phae, Boeipa loh kopoekrhai hno a saii tih, amih te hmaisai hmai loh boeih a hlawp.
20 Aron tah thangpomnah koep a thap pah, Te dongah anih te rho neh a phaeng. Anih te thaih cuek tanglue a yo sak tih, thaih cuek buh te muep a tawn pah.
21 Boeipa kah hmueih a caak uh te, amah neh a cadilcahma taengah a pang sak.
22 Tedae anih pilnam kah khohmuen a pang sak moenih, Pilnam lakli ah khoyo khaw a khueh moenih. Boeipa amah te anih ham rho neh khoyo la om coeng.
23 Eleazar capa Phinehas tah thangpomnah dongah a pathum nah la om Anih tah Boeipa rhinah dongah khaw tlungmu. Pilnam boeih a hnukpoh vaengah a cak la pai, a hinglu longkhaw hlangtang kah rhalthennah a khueh, Te dongah Israel hamla tholh dawthnah a khueh pah.
24 Anih taengah paya kah paipi khaw a thoh pah tih, hmuencim neh a pilnam kah mawtkung la a khueh. Amah neh a cadil rhoek khaw kumhal kah, khosoih rhim-om la a om sak.
25 Judah koca Jeseecapa David taengah paipi a thoh vanbangla, Manghai rho te a ca lamloh a ca taengah a paek, te dongah Aaron kah rho tah amah cadil ham a khueh pah.
26 Te dongah Boeipa te uem uh laeh, Amah loh thangpomnah n'khuem sak coeng. Boeipa loh nang te kopoek cueihnah m'pae saeh. Pilnam te tiktamnah neh laitloek hamla. Te daengah a khobuhnah khaw a paa pawt vetih a cadilcahma taeng duela amih thangpomnah te a nguel eh.